DA Den Europæiske Unions Tidende CE 78/66

(2004/C 78 E/0066)

SKRIFTLIG FORESPØRGSEL E-2001/03

af Jan Dhaene (PSE) og Patricia McKenna (Verts/ALE) til Kommissionen

(16. juni 2003)

Om: Radioaktive udledninger fra Sellafield

Fiskeriafdelingskomitéen under Den Internationale Transportsammenslutning har opfordret Nordsøstaterne til at anmode Det Forenede Kongerige om at stoppe de radioaktive udledninger fra Sellafield. Adskillige nationale transportsammenslutninger har godkendt denne anmodning. Problemet er ikke begrænset til Det Forenede Kongerige; også Cogéma i Haag forårsager omfattende radioaktiv forurening af det lokale miljø.

En af de isotoper, som bekymrer Den Internationale Transportsammenslutning mest, er technetium-99 (Tc99). Denne isotop udledes i Det Irske Hav, selv om det teknisk er muligt at filtrere den væk og indsamle den, før spildevandet udledes i havet.

1. Er Kommissionen opmærksom på truslen mod havmiljøet i forbindelse med udledning af radioaktivt spildevand fra atomkraftværker som f.eks. Sellafield, og i særdeleshed for fisk og skaldyr og forbrugere heraf?

2. Er Kommissionen opmærksom på virkningerne for fiskerne og besætningen om bord på de fiskerfartøjer, som ofte fisker i disse områder i nærheden af forureningskilden (Sellafield og Haag)?

3. Hvad mener Kommissionen om Den Internationale Transportsammenslutnings forslag om, at technetium-99 bør filtreres væk fra spildevandet fra Sellafield og Haag?

Svar afgivet på Kommissionens vegne af Loyola de Palacio

(30. juli 2003)

Kommissionen er opmærksom på det spørgsmål, de ærede medlemmer rejser.

Fællesskabet er kontraherende part i Oslo-Paris-konventionen (OSPAR) og repræsenteres ved OSPAR-møder af Europa-Kommissionen. De centrale mål for de strategier, som OSPAR-kommissionen vedtager for at fremme sine bestræbelser, går ud på at beskytte det havområde, OSPAR omfatter. En af strategierne handler om radioaktive stoffer og har det specifikke mål at udledninger og udslip af radioaktive stoffer inden 2020 skal reduceres så meget, at koncentrationsniveauet i havmiljøet næsten ikke overstiger de historiske niveauer.

For at få bistand ved gennemførelsen af strategien for radioaktive stoffer har OSPAR-kommissionen nedsat en komité for radioaktive stoffer, Radioactive Substances Committee (RSC), der mødes mindst en gang om året. Kommissionen deltager i arbejdet i denne komité og yder væsentlige bidrag til forståelsen af og opmærksomheden på udledningen af radioaktive stoffer i havet fra alle kilder. Som led i dette arbejde har Kommissionen for nylig afsluttet en undersøgelse under betegnelsen Marína II. Her undersøgte man alle radioaktive udledninger og deres virkninger på OSPAR's havområde, herunder virkningerne på biota, forbrugere af fisk mv. samt personer, der er beskæftiget med fiskeri i nærheden af sådanne udledninger.

Kommissionen er stærkt engageret i, at OSPAR-strategiens mål for radioaktive stoffer nås. Den forudsætter, at der gradvis sker en væsentlig reduktion af alle radioaktive udledninger frem til 2020. På OSPAR-kommissionens første ministermøde i Sinta i juli 1998 blev flere kontraherende parters betænkeligheder ved udledningerne af technetium-99 fra Sellafield taget ad notam, og ministrene fra Det Forenede Kongerige gav udtryk for, at man ville arbejde på sagen. Betænkelighederne blev igen fremført med eftertryk på det nylige OSPAR-ministermøde i Bremen i juni 2003. Her glædede man sig også over det britiske initiativ til at forlange, at operatøren af Sellafield standser udledningerne fra anlæggets behandlingsproces for middelaktivt koncentrat (MAC) i ni måneder, mens der gennemføres yderligere forskning og udvikling af bekæmpelsesteknik.

Det skal dog bemærkes, at selvom aktivitetskoncentrationen af technetium-99 er forholdsvis høj, er de strålingsmæssige virkninger af at udlede technetium-99 i miljøet små sammenlignet med andre radionuklider, herunder naturligt forekommende radionuklider.